CELEX: 32014R0694
Language: lv
Date: 2013-12-17 00:00:00
Title: Komisijas Deleģētā regula (ES) Nr. 694/2014 ( 2013. gada 17. decembris ), ar ko papildina Eiropas Parlamenta un Padomes Direktīvu 2011/61/ES attiecībā uz regulatīvajiem tehniskiem standartiem, kas nosaka alternatīvo ieguldījumu fondu pārvaldnieku veidus  Dokuments attiecas uz EEZ

24.6.2014   
            
            
               LV
            
            
               Eiropas Savienības Oficiālais Vēstnesis
            
            
               L 183/18
            
         KOMISIJAS DELEĢĒTĀ REGULA (ES) Nr. 694/2014
   (2013. gada 17. decembris),
   ar ko papildina Eiropas Parlamenta un Padomes Direktīvu 2011/61/ES attiecībā uz regulatīvajiem tehniskiem standartiem, kas nosaka alternatīvo ieguldījumu fondu pārvaldnieku veidus
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2011. gada 8. jūnija Direktīvu 2011/61/ES par alternatīvo ieguldījumu fondu pārvaldniekiem un par grozījumiem Direktīvā 2003/41/EK, Direktīvā 2009/65/EK, Regulā (EK) Nr. 1060/2009 un Regulā (ES) Nr. 1095/2010 (1) un jo īpaši tās 4. panta 4. punktu,
   tā kā:
   
               (1)
            
            
               Ir svarīgi, lai regulatīvie tehniskie standarti, kas nosaka AIFP veidus, papildinātu Direktīvas 2011/61/ES noteikumus tā, ka noteiktas direktīvas prasības AIFP piemēro vienādi.
            
         
               (2)
            
            
               Lai pareizi piemērotu Direktīvas 2011/61/ES noteikumus par likviditātes pārvaldību un vērtēšanas procedūrām AIFP, ir vēlams noteikt, vai AIFP pārvalda atvērtus vai slēgtus AIF vai arī abu veidu fondus.
            
         
               (3)
            
            
               Lai noteiktu, vai AIFP pārvalda atvērtus vai slēgtus AIF, izšķirošajam faktoram vajadzētu būt tam, ka atvērti AIF no saviem ieguldītājiem atpērk vai dzēš savas ieguldījumu apliecības vai daļas (ja to lūdz kāds no fonda ieguldījumu apliecību vai daļu turētājiem) pirms tā likvidācijas uzsākšanas vai darbības izbeigšanas, un to veic saskaņā ar procedūrām un regularitāti, kas noteikta tā nolikumā vai dibināšanas dokumentos, prospektos vai piedāvājuma dokumentos. Nosakot to, vai AIF ir atvērts fonds, nebūtu jāņem vērā AIF kapitāla samazinājums saistībā ar sadali atbilstoši AIF nolikumam vai dibināšanas dokumentiem, AIF prospektiem vai piedāvājuma dokumentiem, tostarp kapitāla samazinājums, ko ieguldījumu apliecību vai daļu turētāji ir apstiprinājuši ar tādu lēmumu, kas pieņemts saskaņā ar minēto nolikumu vai dibināšanas dokumentiem, AIF prospektiem vai piedāvājuma dokumentiem.
            
         
               (4)
            
            
               Lai noteiktu to, vai AIFP pārvalda atvērtus vai slēgtus AIF, ir jāņem vērā tikai tāda atpirkšana vai dzēšana, ko īsteno no AIF aktīviem. Tādēļ, lai noteiktu, vai AIF ir vai nav atvērts fonds, nebūtu jāņem vērā tas, vai AIF ieguldījumu apliecības vai daļas var tirgot otrreizējā tirgū, kā arī tas, vai AIF tās nav atpirkusi vai dzēsusi.
            
         
               (5)
            
            
               AIFP, kas vienlaikus pārvalda vienu vai vairākus atvērtus AIF un vienu vai vairākus slēgtus AIF, būtu jāpiemēro katram AIF attiecīgā AIF veida noteikumi.
            
         
               (6)
            
            
               Jebkuru AIF dzēšanas politikas izmaiņu rezultātā, kas nozīmē, ka attiecīgais AIF vairs nav uzskatāms par atklātu vai slēgtu fondu, AIFP būtu jāpārtrauc piemērot noteikumi, kas saistīti ar tā pārvaldītā AIF iepriekšējo dzēšanas politiku, un būtu jāpiemēro noteikumi, kas saistīti ar šāda AIF jauno dzēšanas politiku.
            
         
               (7)
            
            
               Direktīvas 2011/61/ES 61. panta 3. un 4. punkta vajadzībām jāņem vērā juridiskās struktūras, atbilstīgi kurām 2013. gada 22. jūlijā tika izveidoti slēgti AIF. Direktīvas pieņemšanas brīdī Savienībā attiecībā uz slēgtu AIF juridisko struktūru nebija saskaņotas definīcijas, kas dalībvalstīs bija atšķirīga. Šī situācija ir atspoguļota direktīvā, kurā par slēgtu AIF atzīstamas atsevišķas esošās juridiskās struktūras, kas nevar izmantot dzēšanas tiesības piecos gados pēc sākotnējā ieguldījuma. Direktīvas 2011/61/ES 61. panta 3. un 4. punktā noteikti pārejas periodi, kuru laikā esošie AIFP, ciktāl tie pārvalda slēgtus AIF, kas ir ieguldījumu cikla attīstības vai beigu posmā, ko apliecina to termiņa beigas vai to nespēja pēc 2013. gada 22. jūlija veikt jebkādus papildu ieguldījumus, var turpināt pārvaldīt šādus AIF bez atļaujas vai pienākuma ievērot lielu daļu no šīs direktīvas prasībām. Tādēļ, lai saglabātu šo noteikumu paredzēto tvērumu, ņemot vērā šo mērķi un iepriekš minēto kontekstu, Direktīvas 2011/61/ES 61. panta 3. un 4. punkta vajadzībām par slēgta AIF AIFP būtu atzīstams katrs AIFP, ciktāl tas pārvalda AIF, kuru ieguldījumu apliecības vai daļas ir atpirktas vai dzēstas pēc sākotnējā vismaz 5 gadu laikposma, kura laikā dzēšanas tiesības nevar izmantot.
            
         
               (8)
            
            
               Šī regula balstās uz regulatīvu tehnisko standartu projektu, ko Komisijai iesniegusi Eiropas Vērtspapīru un tirgu iestāde (EVTI).
            
         
               (9)
            
            
               EVTI ir veikusi atklātas sabiedriskās apspriešanas par regulatīvo tehnisko standartu projektu, uz kuru ir balstīta šī regula, izanalizējusi iespējamās attiecīgās izmaksas un ieguvumus un lūgusi saskaņā ar Eiropas Parlamenta un Padomes Regulas (ES) Nr. 1095/2010 (2) 37. pantu izveidotās Vērtspapīru un tirgu nozares ieinteresēto personu grupas viedokli,
            
         IR PIEŅĒMUSI ŠO REGULU.
   1. pants
   AIFM veidi
   1.   AIFP var būt viens vai abi no turpmāk minētā:
   
               —
            
            
               atvērta AIF AIFP;
            
         
               —
            
            
               slēgta AIF AIFP.
            
         2.   Par atvērta AIF AIFP uzskatāms AIFP, kas pārvalda AIF, kura noguldījumu apliecības vai daļas, ja to lūdz kāds no tā ieguldījumu apliecību vai daļu turētājiem, tiek atpirktas vai dzēstas pirms tā likvidācijas uzsākšanas vai darbības izbeigšanas, tieši vai netieši izmantojot AIF aktīvus, un saskaņā ar procedūrām un regularitāti, kas noteiktas tā nolikumā vai dibināšanas dokumentos, prospektos vai piedāvājuma dokumentos.
   Nosakot to, vai AIF ir atvērts fonds, neņem vērā AIF kapitāla samazinājumu saistībā ar sadali atbilstoši AIF nolikumam vai dibināšanas dokumentiem, AIF prospektiem vai piedāvājuma dokumentiem, tostarp kapitāla samazinājumu, ko ieguldījumu apliecību vai daļu turētāji ir apstiprinājuši ar tādu lēmumu, kas pieņemts saskaņā ar minēto nolikumu vai dibināšanas dokumentiem, AIF prospektiem vai piedāvājuma dokumentiem.
   Lai noteiktu, vai AIF ir vai nav atvērts fonds, neņem vērā to, vai AIF ieguldījumu apliecības vai daļas var tirgot otrreizējā tirgū, kā arī to, vai AIF tās nav atpirkusi vai dzēsusi.
   3.   Slēgta AIF AIFP ir AIFP, kas pārvalda tādu AIF, kas nav minēts 2. punktā.
   4.   Ja AIF dzēšanas politikas izmaiņu rezultātā mainās AIFP pārvaldītā AIF veids, tad AIFP piemēro šim AIF noteikumus, kas saistīti ar jaunā veida AIF.
   5.   Direktīvas 2011/61/ES 61. panta 3. un 4. punkta vajadzībām AIFP ir uzskatāms par slēgta AIF AIFP, ciktāl tas pārvalda tādus AIF, kuru ieguldījumu apliecības vai daļas, ja to lūdz kāds no fonda ieguldījumu apliecību vai daļu turētājiem, tiek atpirktas vai dzēstas pirms tā likvidācijas uzsākšanas vai darbības izbeigšanas, tieši vai netieši izmantojot AIF aktīvus, – pēc sākotnējā vismaz 5 gadu laikposma, kura laikā dzēšanas tiesības nevar izmantot.
   2. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 17. decembrī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 174, 1.7.2011., 1. lpp.
   
   
      (2)  Eiropas Parlamenta un Padomes Regula (ES) Nr. 1095/2010 (2010. gada 24. novembris), ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK.